নোহ
নোহ (হিব্রু ভাষায়: נֹחַ‎, Nōaḥ; সিরীয়: ܢܘܚ‎, Nukh; আমহারীয়: ኖህ, Noḥ; আরবি: نُوح, প্রতিবর্ণীকৃত: Nūḥ; প্রাচীন গ্রিক: Νῶε, Nôe) হলেন অব্রাহামীয় ধর্মসমূহের একজন নবী এবং প্রাক-মহাপ্লাবন যুগের দশম ও সর্বশেষ কুলপিতা। তাঁর কাহিনী হিব্রু বাইবেল (আদিপুস্তক, অধ্যায় ৫-৯) ও কুরআনে বর্ণিত হয়েছে। আদিপুস্তকের জলপ্লাবনের বৃত্তান্ত বাইবেলের সুপরিচিত কাহিনীগুলোর অন্যতম। আদিপুস্তকের আখ্যান অনুসারে নোহ ঈশ্বরের আজ্ঞানুসারে গোফর কাঠ দিয়ে একটি জাহাজ নির্মাণ করেন এবং জলপ্লাবনের সময় নিজের পরিবার, মানবজাতি এবং জীবজন্তুদের বিলুপ্ত হওয়া থেকে রক্ষা করেন। পরবর্তীকালে ঈশ্বর নোহের সাথে কৃত নিয়ম অনুসারে তাঁকে কথা দেন যে জলপ্লাবন দ্বারা সমস্ত প্রাণী আর উচ্ছিন্ন হবে না এবং পৃথিবীর বিনাশার্থ জলপ্লাবনও আর সংঘটিত হবে না। মহাপ্লাবনের আখ্যানের পর হামের অভিশাপ বিষয়ক বৃত্তান্তটি পাওয়া যায়। আদিপুস্তকের পাশাপাশি পুরাতন নিয়মের বংশাবলি পুস্তক, তোবিৎ পুস্তক, প্রজ্ঞা পুস্তক, যিশাইয় ভাববাদীর পুস্তক, সিরাখ, ২ এষদ্রাশ, ৪ মক্কবীম; নূতন নিয়মের সাধু মথি ও লূক লিখিত সুসমাচার, ইব্রীয়দের প্রতি লিখিত পত্র, পিতরের প্রথম ও দ্বিতীয় পত্রে নোহের উল্লেখ রয়েছে। নোহ পরবর্তী অব্রাহামীয় ধর্মগ্রন্থসমূহেও আলোচিত হয়েছেন, যেমন কোরআনের সূরা নূহ, সূরা আল-আরাফ, সূরা হুদ, সূরা আল-ক্বামার এবং সূরা আল-আম্বিয়ায়।